Reclamante: Nome apelido1 apelido2

Expediente. Nº **RSCTG 028/2017**

email@email.em

### ASUNTO: ****Resolución da Comisión da Transparencia de Galicia na reclamación presentada ao amparo do artigo 28 da lei 1/2016, do 18 de xaneiro, de transparencia e bo goberno****

En resposta á reclamación presentada por Nome apelido1 apelido2, mediante escrito do 28 de marzo de 2017, a Comisión da Transparencia, considerando os antecedentes e fundamentos xurídicos que se especifican a continuación, adopta a seguinte resolución:

### ANTECEDENTES

**Primeiro**. Nome apelido1 apelido2 presentou, mediante escrito con entrada no rexistro do Valedor do Pobo o día 28 de marzo de 2017, unha reclamación ao amparo do disposto no artigo 28 da Lei 1/2016, do 18 de xaneiro, de transparencia e bo goberno, por entender desatendida unha solicitude de acceso á información por parte da Secretaría Xeral para o Deporte da Xunta de Galicia.

O interesado indicaba que a Secretaría Xeral para o Deporte inadmitíu a trámite unha solicitude de información pública sobre os clubs deportivos subvencionados pola administración e sometidos á lei 1/2016, do 18 de xaneiro, relatia aos epígrafes c)d)e) e f) da Ley 19/2013, do 9 de decembro e o importe da cota anual de socio e a forma de pago da mesma. O reclamante indicaba tamén que a resposta está a vulnerar o contido dos artigos 3, 4.3 da Lei 1/2016, do 18 de xaneiro, e a lei do deporte 3/2012.

O escrito viña acompañado da resolución 1/2017 da Secretaría Xeral para o Deporte que ten rexistro de saída de 27 de febreiro de 2017. Esta resolución non recolle claramente o solicitado polo interesado e resolve a petición mediante unha indadmisión en base aos seguintes aspectos:

* A solicitude afecta a unha entidade privada, o artigo 45 da Lei 3/2012, do deporte de Galicia así as configura. Non dispoñendo a administración de competencias de control e tutela dos mesmos, máis aló dos supostos específicos, entre os que está o outorgamento de subvencións e actuacións de fomento do deporte. Carecendo o órgano a quen se lle solicita de tal información.
* Os clubs deportivos non están obrigados a presentar ante a Secretaría Xeral para o Deporte a información á que se pretende acceder. Estando a entidade obrigada a dar cumprimento ás obrigas de publicidade activa esixidas na lexislación de transparencia.
* Entende a administración que de cumprir o club as condicións do artigo 3 da Lei 19/2013, do 9 de decembro, o interesado debería solicitar a información á propia entidade.
* Non corresponde aplicar o artigo 4 da Lei 1/2016, de transparencia e bo goberno pois se refire a persoas que presten servizos públicos ou exerzan potestades administrativas, que non é o caso.

**Segundo**. Con data de 11 de abril déuselle traslado da documentación achegada polo interesado á Secretaría Xeral para o Deporte para que, en cumprimento da normativa de transparencia, achegue informe e copia completa e ordenada do expediente.

A recepción da solicitude pola administración foi o 18 de abril.

**Terceiro**. Con data 19 de abril de 2017 se recibiu o informe da Secretaria Xeral para o Deporte e o expediente elaborado.

O informe, en resumo, indicou que o solicitante se dirixe por primeira vez á secretaría o 31 de xaneiro de 2017, sen identificar debidamente a información, polo que se lle requiriu para que o fixer o 14 de febreiro de 2017. Identificada xa a información o 17 de febreiro se resolve inadmitir con notificación electrónica de 27 de febreiro. O 1 de marzo de 2017, o solicitante, usando novamente o PR100A fai alegacións á inadmisión, e a Secretaría Xeral para o Deporte lle informa o 15 de marzo que existindo resolución expresa poderá interpoñer unha reclamación perante o Valedor do Pobo.

Do expediente destacamos, que a solicitude do interesado indica que a motivación se centra en que quere facerse socio do club pero que previamente quere saber “*como están a xestionar os importantes ingresos públicos que reciben e que cumpran as leis de transparencia as que están sometidos. No caso de que a entidade se negue a facilitarlle esta información á Xunta, solicitamos que se aplique o previsto no artigo 4 da lei 1/2016 de transparencia de Galicia para estes casos. En calquera caso, gustaríame manter a confidencialidade dos meus datos persoais”.*

### FUNDAMENTOS XURÍDICOS

**Primeiro. Competencia e normativa**

O artigo 24 da Lei 19/2013, do 9 de decembro, de transparencia, acceso á información pública e bo goberno, de carácter básico na súa práctica totalidade, establece que contra toda resolución expresa ou presunta en materia de acceso poderá interpoñerse unha reclamación ante o *Consejo de Transparencia y Buen Gobierno*, con carácter potestativo e previa a súa impugnación en vía contencioso-administrativa. Esa mesma lei, na súa disposición adicional cuarta, establece que a resolución da reclamación prevista no artigo 24 corresponderá, nos supostos de resolucións ditadas polas Administracións das Comunidades autónomas e o seu sector público, e polas Entidades Locais comprendidas no seu ámbito territorial, ao órgano independente que determinen as Comunidades Autónomas.

A lexislación aplicable a este procedemento ven configurada pola citada Lei 19/2013 e pola Lei 1/2016, xunto coa lexislación básica en materia de procedemento administrativo.

O artigo 28 da Lei 1/2016 establece que contra toda resolución expresa ou presunta en materia de acceso á información pública poderá interpoñerse unha reclamación perante o Valedor do Pobo; e o artigo 33 da mesma lei indica que corresponde á Comisión da Transparencia (órgano colexiado) a resolución das reclamacións fronte ás resolucións de acceso á información pública que establece o seu artigo 28.

A disposición adicional 5ª da lei establece que resolver esas reclamacións corresponderá, no suposto de resolucións ditadas polas entidades locais de Galicia, ao Valedor do Pobo, ao que adscríbese a Comisión da Transparencia, que por tanto é a competente.

**Segundo. Procedemento aplicable**

O artigo 28.3 da Lei 1/2016 preceptúa que o procedemento se axustará ao previsto nos números 2, 3, e 4 do artigo 24 da Lei 19/2013. Esta lei 19/2013 sinala que estamos ante unha reclamación con carácter potestativo e previa á impugnación en vía contencioso-administrativa e que se axustará na súa tramitación ao disposto na lexislación de procedemento administrativo común en materia de recursos.

**Terceiro. Dereito de acceso á información pública**

A Lei 1/2016 recoñece no seu artigo 24 o dereito de todas as persoas a acceder á información pública, entendida como “*os contidos ou documentos, calquera que sexa o seu formato ou soporte, que consten en poder dalgún dos suxeitos incluídos no ámbito de aplicación desta lei e que fosen elaborados ou adquiridos en exercicio das súas funcións”.*

O artigo 12 da Lei 19/2013 configura o dereito de acceso á información pública de forma ampla, sendo titulares do mesmo todas as persoas. A Lei 1/2016 sinala que o solicitante non está obrigada a motivar a súa solicitude de acceso á información (artigo 26.4).

**Cuarto. Análise do expediente**

Á vista do expediente compre centrarse en dous aspectos que son se o solicitado entra ou non dentro do concepto legal de información pública definido pola normativa en materia de transparencia, e como debe actuar aquel a quen se lle solicita a información.

1. A solicitude versa sobre datos sobre a entidade deportiva CD Xuvenil Teis. En concreto solicita “ *información a que fan referencia os artigos 6 e 8 da Lei 19/2013, do 9 de decembro, de transparencia, acceso á información pública e bo goberno. Esta información debería estar visible e actualizada na Web da Entidade (*[*https://cvxuvenilteis.com/el -club/*](https://cvxuvenilteis.com/el%20-club/)*) ou no portal de transparencia da Xunta para entidades privadas (http:// Transparencia.xunta.gal/ outras-organizacións/Entidades –privadas) pero actualmente non hai nada polo que solicitamos que se aplique o previsto no artigo 4 da Lei 1/2016 de transparencia de Galicia e sexa a secretaría xeral para o deporte quen lla solicite ao dito club que a publique*”

O que está a demandar o reclamante é, por tanto, que a Secretaría Xeral para o Deporte inste ao CD Xuvenil Teis a publicar na web do club ou no Portal da Transparencia da Xunta o contido dos artigos 6 e 8 da lei 19/2013, de 9 de xullo. Estes artigos fan referencia á publicidade activa en materia de información institucional, organizativa, de planificación e á información económica, orzamentaria e estatística.

A petición do interesado reclamante non se corresponde coa peticións dos contidos ou documentos do artigo 24 da Lei 1/2016, do 18 de xaneiro, se non que se require que a administración pida a unha asociación sen ánimo de lucro para que publique eses contidos e poidan ser consultados. Por tanto, se trata de que o solicitante requiriulle á administración para que realizara unha función que é propia do Valedor do Pobo como Comisionado da Transparencia en virtude do disposto no artigo 32.2 punto e) que é “*efectuar, por iniciativa propia ou por mor de denuncia, requirimentos para a emenda dos incumprimentos que se poidan producir das obrigas establecidas en materia de publicidade activa previstas nesta lei”*

1. Xeito de actuación da administración ante unha petición de información que non obre en poder do suxeito ao que se dirixe:

Se a administración consideraba que se trataba de información pública tería que proceder de acordo co disposto nos artigos 18 1.d), 18.2 e 19 da Lei 19/2013, do 9 de decembro e ben inadmitir a solicitude indicando na resolución o órgano que, ao seu xuízo, era o competente para coñecer a solicitude, ou ven remitila directamente ao club. No caso que revisamos, a administración coñecía o suxeito que tiña a información, pero non lle remitiu o escrito ao club, se non que lle di ao interesado que llelo pida directamente ao club. Aínda que a motivación do solicitante puidera ter que ver co feito de que non se remitira a petición ao Club, para futuras peticións similares corresponde inadmitir a solicitude por non tratarse dun exercicio do dereito de acceso á información pública, e enviala ao Comisionado da Transparencia para o exercicio das funcións que lle son propias.

**Quinto.-**

A petición debe ser inadmitida por falta de competencia da Comisión da Transparencia ao tratarse dunha función propia do Comisionado da Transparencia.

En conclusión, a Comisión da Transparencia

### ACORDA

En atención aos anteriores antecedentes, fundamentos xurídicos, procede

Inadmitir a reclamación de Nome apelido1 apelido2 contra a resolución de 27 de febreiro de 2017 da Secretaría Xeral do Deporte, ao consistir a solicitude nunha petición de control das obrigas establecidas en materia de publicidade activa.

Contra esta resolución, que pon fin á vía administrativa, unicamente cabe, en caso de desconformidade, interpoñer recurso contencioso-administrativo, no prazo de dous meses, contados desde o día seguinte á notificación desta resolución, de conformidade co previsto no artigo 8.2 a Lei 29/1998, do 13 de xullo, reguladora da xurisdición contencioso-administrativa.

Santiago de Compostela, a 20 de xullo de 2017

A presidenta da Comisión da Transparencia

Milagros Otero Parga